《水调歌头 贺人再娶》
宋代·佚名

阿谁煎凤髓，续此玉琴弦。依然音调清婉，律吕互相宣。

天使彭城姝丽，来配鲁邦才子，永作地行仙。况有盈门礼，百两拥骈阗。

更临鸾，看举案，两无偏。从此欢谐千岁，月下与花前。

胜长芝兰玉树，俱作蟾宫佳客，声誉振螺川。仍看明年去，平步上青天。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。